
KORT BEGRUNDELSE
I 2019 slog Den Mellemstatslige Videnspolitikplatform vedrørende Biodiversitet og Økosystemydelser (IPBES) alarm på globalt plan: "Naturen på verdensplan har aldrig før i menneskets historie oplevet en så hastig tilbagegang, og arternes uddøen foregår i et stadig højere tempo, hvilket har en alvorlig indvirkning på mennesker i hele verden[footnoteRef:1]." Men det blev også anført i rapporten, at det ikke var for sent at handle, forudsat at der blev handlet hurtigt for at bevare og genoprette naturen. [1:  IPBES (2019): Global assessment report on biodiversity and ecosystem services of the Intergovernmental Science-Policy Platform on Biodiversity and Ecosystem Services.] 

I Det Europæiske Miljøagenturs rapport fra 2019 med titlen Marine Messages II[footnoteRef:2] blev det presserende behov for at træffe foranstaltninger til at genoprette marine økosystemer fremhævet, især behovet for at øge modstandsdygtigheden over for klimaændringer og standse biodiversitetens sammenbrud. Den Europæiske Revisionsrets særberetning med titlen "Havmiljø: EU-beskyttelsen spænder vidt, men stikker ikke dybt"[footnoteRef:3] har gjort status over den eksisterende lovgivning og har vist, at EU's beskyttelsesregler ikke har ført til genopretning af vigtige økosystemer og levesteder. [2:  EEA-rapport nr. 17/2019 Marine messages II:  Navigating the course towards clean, healthy and productive seas through implementation of an ecosystem‑based approach.]  [3:  Revisionsrettens særberetning nr. 26/2020: Havmiljø: EU-beskyttelsen spænder vidt, men stikker ikke dybt.] 

Det blev i evalueringen af EU's biodiversitetsstrategi frem til 2020 konstateret, at EU ikke havde opfyldt målet om at genoprette mindst 15 % af de forringede økosystemer inden 2020. Det er derfor logisk, at genopretningen af økosystemer skal være én af prioriteringerne i EU's biodiversitetsstrategi for 2030. 
Forslaget til forordning giver mulighed for en ændret tilgang. Den fastsætter som krævet af Parlamentet en række bindende mål for genopretning af økosystemer. Medlemsstaterne skal opfylde disse mål ved at udarbejde nationale naturgenopretningsplaner, som bør gøre det muligt at gennemføre dem så tæt på områderne som muligt. 
Artikel 5 i forslaget vedrører specifikt marine økosystemer og dermed fiskerisektoren. Ordføreren har i dette udkast til udtalelse valgt ikke at behandle artikel 4 og artikel 6-10, som vedrører andre økosystemer. Det skal dog bemærkes, at genopretningen af disse økosystemer (kystøkosystemer, vandløb) sandsynligvis vil have en positiv indvirkning på havfiskeriet, f.eks. ved at sætte en stopper for forurening, der påvirker de marine økosystemer, eller ved at genoprette gydeområder og yngleanlæg, hvor visse marine arter formerer sig. 
Genopretningen af marine økosystemer går hånd i hånd med målene for den fælles fiskeripolitik. Hvis økosystemerne ikke er i en god tilstand, kan der ikke være nogen fiskebestande i en god tilstand og dermed ingen fiskeriaktivitet. Genopretning af forringede marine økosystemer spiller en central rolle med hensyn til at sikre fiskeriaktiviteternes bæredygtighed på lang sigt. Genopretning er i fuld overensstemmelse med begrebet økosystembaseret tilgang til fiskeriforvaltning som fastlagt i den fælles fiskeripolitik.
Genopretning af økosystemer vil kræve indførelse af geografiske beskyttelsesforanstaltninger. En nylig undersøgelse fra Europa-Parlamentets Temaafdeling om omkostninger og fordele ved geografiske beskyttelsesforanstaltninger, der er vedtaget med henblik på fiskeriforvaltning[footnoteRef:4], har vist, at indførelsen af sådanne foranstaltninger er økonomisk gavnlig for fiskeri- og akvakultursektoren, giver mulighed for en stabilisering af fangsterne der, hvor de falder, og skaber beskæftigelse og øget indkomst for småfiskere.  [4:  Costs and benefits of spatial protection measures as tools for fisheries management, PE 733.087 – juli 2022.] 

Ordføreren støtter derfor den generelle tilgang i forslaget til forordning og ønsker at henlede opmærksomheden på især fire punkter. 
Genopretningsmål
Forslaget til forordning fastsætter mål for det område, hvor der skal indføres genopretningsforanstaltninger. Selv om kapacitetsmålene har den fordel, at de let kan måles, skal de ledsages af resultatmål. På grundlag af Europa-Parlamentets beslutninger, henstillingerne fra Den Internationale Union for Natur- og Ressourcebevarelse (IUCN) og EU's biodiversitetsstrategi foreslår ordføreren et mål om at genoprette mindst 30 % af de forringede marine økosystemer inden 2030, 60 % inden 2040 og 90 % inden 2050. Ordføreren foreslår også at øge kapacitetsmålene for at kunne opfylde resultatmålene. 
Gennemførelse af foranstaltninger til genopretning af marine økosystemer
Genopretning af marine økosystemer adskiller sig fra genopretning af andre typer økosystemer på grund af de marine økosystemers tværnationale karakter. Traktaten om Den Europæiske Unions funktionsmåde fastsætter, at Unionen har enekompetence med hensyn til bevarelse af havets biologiske ressourcer. Selv om medlemsstaterne vil kunne træffe de nødvendige foranstaltninger på nationalt plan til at gennemføre deres nationale genopretningsplan for så vidt angår andre økosystemer, vil dette sjældent være muligt for de marine økosystemer. 
Kommissionen har valgt at basere vedtagelsen af genopretningsforanstaltninger på eksisterende værktøjer i den fælles fiskeripolitik, navnlig artikel 11 og 18 i grundforordningen om den fælles fiskeripolitik (forordning (EU) nr. 1380/2013). 
De mekanismer, der er indført inden for rammerne af den fælles fiskeripolitik, betyder, at hver medlemsstat, som har en interesse i forvaltningen af det fiskeri, der er omfattet af en bevarelsesforanstaltning, skal tilslutte sig denne foranstaltning. Dette krav om enstemmighed vanskeliggør vedtagelsen af de nødvendige foranstaltninger. Den Europæiske Revisionsret viste i 2020, at denne procedure i syv år kun havde været vellykket i et meget begrænset antal sager. 
Der er derfor en reel risiko for, at medlemsstater, som har medtaget bevaringsforanstaltninger i deres nationale genopretningsplaner, ikke vil være i stand til at gennemføre dem, hvis en anden medlemsstat modsætter sig dem. De foranstaltninger, der er nødvendige for at opfylde de mål, som er fastsat i forordningen, kan dermed blive blokeret.
For at undgå denne situation bør der tilskyndes til samarbejde mellem medlemsstaterne om udarbejdelsen af deres nationale genopretningsplaner. Det bør også være muligt for medlemsstaterne at forelægge de fælles henstillinger samtidig med udkastet til genopretningsplan. Når den endelige genopretningsplan er vedtaget, bør der fastsættes en frist på 12 måneder for medlemsstaterne til at forelægge fælles henstillinger, hvis de ikke allerede er blevet vedtaget. Endelig bør Kommissionen i tilfælde af blokering kunne anvende hasteproceduren i grundforordningen om den fælles fiskeripolitik.
Arter, hvis levested skal genoprettes
Listen over arter, hvis levested skal genoprettes (bilag III), indeholder omkring tyve arter og har flere mangler. Ordføreren mener, at listen bør udvides til ligeledes at omfatte yderligere arter, og der bør tilføjes arter, der er klassificeret som kritisk truede eller truede i henhold til IUCN's kategorier, og kommercielle arter, hos hvilke en genopretning af levesteder vil kunne forbedre disse bestandes tilstand og gavne fiskere på lang sigt.
Gennemsigtighed og interessenters deltagelse
En vellykket gennemførelse af denne forordning vil i høj grad afhænge af lokalsamfundenes, herunder fiskernes, engagement i genopretningen af marine økosystemer. Ordføreren mener, at bestemmelserne om høring af interessenter og gennemsigtighed i forslaget til forordning bør styrkes. Det vil også være ønskeligt med en hyppigere ajourføring af de nationale genopretningsplaner for så hurtigt som muligt at kunne tage højde for de data og vurderinger, der vil være tilgængelige.

